Det tyder på at blive en skrabet jul for de nordjyske butikker. I hvert fald de fysiske af slagsen. I en undersøgelse foretaget af Dansk Detail, svarer 65,47 procent af de adspurgte butikker, at de forventer en lavere omsætning i år sammenlignet med sidste år. Det gælder også for Jeanette Ulf Damsholts bolig- og livsstilsbutik i Skagen og Aalborg. - Det har ikke rigtigt normaliseret sig. Og nu står vi over for en julehandel – eller er midt i den – og kan også godt mærke, at den også er anderledes end vi normalt har oplevet, siger hun. Restriktioner rammer butikkerne indirekte Den manglende omsætning i de fysiske butikker skyldes coronakrisen og de restriktioner, der gælder. Men der har også været tiltag, der har øget forbruget. - Vi havde god fornøjelse af feriepengene, da de kom ud – der gik det fremad. Så kom vi til den 23. oktober, hvor regeringen strammer trådene endnu engang, hvor vi skal til at gå med mundbind ude i butikkerne, og så går omsætningen i stå. Når vi kommer frem i foråret 2021, så kommer vi til at se lukninger, lyder det fra administrerende direktør i Dansk Detail, Jens Birkeholm. Butikker skal tænke anderledes Hos Business Aalborg anerkender man, at mange butikker har det svært. De mener til gengæld, at butikkerne bør tænke i alternative løsninger. - Enten kan man koble digitale platforme på de fysiske måder, man allerede sælger sine varer på. Eller man kan markedsføre sig på digitale platforme – eller noget helt lavpraktisk som at lave noget fysisk udenfor butikken, siger Lone Borg, der er erhvervsservicechef ved Business Aalborg. Jeanette Ulf Damsholt har også en webshop, men den kan ikke veje op for nedgangen i de fysiske butikker. - Den vil jo aldrig kunne træde i stedet for. Fordi vi netop har nogle nicheprodukter, som gør, at dem skal man mærke og opleve. Man skal ligesom finde ud af, om man skal have den gule eller den grønne, siger hun.
Ifølge en undersøgelse fra Dansk Detail forventer to ud af tre fysiske butikker en lavere omsætning for julehandlen i år sammenlignet med sidste år.